ΓΡΑΠΤΗ ΕΡΩΤΗΣΗ E-1511/96 υποβολή: Glenys Kinnock (PSE) προς την Επιτροπή (17 Iουνίου 1996)

Θέμα: Διαχείριση του κονδυλίου Β7-6212 του προϋπολογισμού (ιατρική για τις μητέρες και τα παιδιά και περιγενετική μέριμνα)

Το κονδύλιο Β7-6212 του προϋπολογισμού που αφορά την ιατρική για τις μητέρες και τα παιδιά και την περιγενετική μέριμνα, καλύπτει μέχρι το 100% της χρηματοδότησης των σχεδίων που προσβλέπουν στον περιορισμό της μητρικής και παιδικής θνησιμότητας και νοσηρότητας στις αναπτυσσόμενες χώρες. Η διαχείριση του εν λόγω κονδυλίου, του οποίου η πίστωση αναλήψεων υποχρεώσεων στον προϋπολογισμό του 1996 ανέρχεται σε 5 εκατ. Ecu, πραγματοποιόταν μέχρι στιγμής από τη Μονάδα Υγείας και AIDS. Η εν λόγω υποστήριξη έχει ιδιαίτερη σημασία στο πλαίσιο της εφαρμογής από την ΕΕ του προγράμματος δράσης της Διεθνούς Διάσκεψης για τον Πληθυσμό και την Ανάπτυξη.

Ωστόσο, καμία μονάδα της Επιτροπής δεν έχει αναλάβει τη διαχείριση του εν λόγω κονδυλίου για το 1996, παρά τη συχνή εκδήλωση ενδιαφέροντος από πολυάριθμους ΜΚΟ οι οποίοι θα επιθυμούσαν να υποβάλλουν προτάσεις για χρηματοδότηση από το εν λόγω κονδύλιο.

Κατά συνέπεια, θα μπορούσε η Επιτροπή να διευκρινίσει επειγόντως τη σύγχιση που επικρατεί όσον αφορά τη διαχείριση του κονδυλίου Β7-6212 του προϋπολογισμού;

Απάντηση του Κ. Pinheiro εξ ονόματος της Επιτροπής (15 Ιουλίου 1996)

Το κονδύλιο του προϋπολογισμού που τιτλοφορείται «ιατρική για τις μητέρες και τα παιδιά και περιγενετική έρευνα» δημιουργήθηκε το 1994 από το Κοινοβούλιο. Το ποσό που αντιστοιχούσε σ' αυτό εκείνη την εποχή ανερχόταν σε 2 εκατ. Εcu. Η Επιτροπή δε ζήτησε καμία χορήγηση γι' αυτό το κονδύλιο για το 1995 ούτε για το1996.

Αν και η Επιτροπή εκτιμά όπως και το Κοινοβούλιο, ότι έναν από τους πρωταρχικούς στόχους σε θέματα δημόσιας υγείας αποτελεί η προώθηση της υγείας των μητέρων και των παιδιών στις αναπτυσσόμενες χώρες (AX), ωστόσο θεωρεί ότι αποτελεί αναπόσπαστο μέρος της γενικής οικονομικής και τεχνικής συνεργασίας στον τομέα της υγείας, για τον οποίο υπάρχουν ήδη τα χρηματοδοτικά μέσα (η Σύμβαση της Λομέ για τα κράτη της Αφρικής, της Καραϊβικής και του Ειρηνικού και τα κονδύλια του προϋπολογισμού για χρηματοδοτική και τεχνική συνεργασία με τις χώρες της Λατινικής Αμερικής, της Ασίας και της Μεσογείου). Παραδείγματος χάριν, στο 7ο Ευρωπαϊκό ΤαμείοΑνάπτυξης τα ποσά για τα οποία αναλήφθηκαν υποχρεώσεις, στον τομέα της υγείας, κατά το 1995 ανήλθαν σε 300 εκατ. Εcu για τα έργα, και 460 εκατ. Εcu ενισχύσεις από τον προϋπολογισμό της υγείας για διαρθρωτικές προσαρμογές. Στο πλαίσιο αυτών των προγραμμάτων, η υγεία των μητέρων και των παιδιών, πρωταρχική συνιστώσα των φροντίδων για πρωτοβάθμια υγεία, αποτελεί έναν σημαντικό στόχο. Ακόμη, στο πλαίσιο της χρηματοδοτικής και τεχνικής συνεργασίας με τις χώρες της Λατινικής Αμερικής, της Ασίας και της Μεσογείου σημαντικά ποσά διατίθενται για την προώθηση της ιατρικής για τις μητέρες και τα παιδιά. Άλλο παράδειγμα αποτελεί η χορήγηση ποσού των 17 εκατ. Εcu το1995 για πρόγραμμα σχετικό με την υγεία των μητέρων στις Φιλιππίνες.

Αν το Κοινοβούλιο επιδιώκει να δώσει τη δυνατότητα στην Επιτροπή, μέσω αυτού του κονδυλίου, να χρηματοδοτεί καινοτομικές δράσεις στον τομέα της υγείας για τις μητέρες και τα παιδιά, τα μέσα για την επίτευξη αυτού του σκοπού υπάρχουν ήδη, κυρίως στο πλαίσιο του κονδυλίου του προϋπολογισμού Β7-631, «συμβολή στη δημογραφική πολιτική και προγράμματα στις αναπτυσσόμενες χώρες (ΑΧ) και συνέχεια που δίδεται στη διάσκεψη με θέμα τον πληθυσμό και την ανάπτυξη», ύψους 7 εκατ. Ecu. Το σχέδιο κανονισμού της νομικής βάσης ((ΕΕ αριθ. C 310 της 22.11.1995. )) για το εν λόγω κονδύλιο που διαβιβάστηκε στο Συμβούλιο και στο Κοινοβούλιο προβλέπει πράγματι ρητά τους ακόλουθους πρωταρχικούς στόχους (άρθρο 2): «συμβολή στην ανάπτυξη ή τη μεταρρύθμιση των υγειονομικών συστημάτων για τη βελτίωση των δυνατοτήτων πρόσβασης και την ποιότητα των ιατρικών φροντίδων και, συνεπώς, αισθητή μείωση των κινδύνων για την υγεία των γυναικών και παιδιών». Η βελτίωση των ιατρικών φροντίδων στον τομέα της αναπαραγωγής και της υγείας των μητέρων και παιδιών αποτελεί αναπόσπαστο μέρος των συστάσεων που διατυπώθηκαν για τον πληθυσμό στη διάσκεψη του Καίρου.

Λαμβάνοντας υπόψη αυτά τα επιχειρήματα, στα οποία προστίθενται σημαντικές διαχειριστικές δυσχέρειες, η Επιτροπή ενέκρινε για το 1996, από το συνολικό ποσό των 5 εκατ. Ecu, μισό εκατομμύριο Ecu για τη χρηματοδότηση έρευνας και αξιολόγησης, ενέργεια που θα επιτρέψει με βάση τις δράσεις που χρηματοδοτήθηκαν από τις πιστώσεις του 1994, να συναχθούν οι κατευθυντήριες γραμμές για την ανάπτυξη καινοτόμων ενεργειών σ' αυτό τον τομέα. Για το υπόλοιπο του κονδυλίου, η Επιτροπή θα εξετάσει το ενδεχόμενο χρήσης των διαθέσιμων πιστώσεων στο πλαίσιο των προγραμμάτων και έργων για την υγεία που βρίσκονται υπό μελέτη.

Από τότε που εγκρίθηκε η νομική βάση για το κονδύλιο Β7-631 «συμβολή στη δημογραφική πολιτική και προγράμματα στις αναπτυσσόμενες χώρες (ΑΧ) και συνέχεια που δίδεται στη διάσκεψη με θέμα τον πληθυσμό και την ανάπτυξη», η χρηματοδότηση των μελετών, των ερευνών και των ενεργειών για την καινοτόμο προσέγγιση στον τομέα της υγείας για τις μητέρες και τα παιδιά, θα μπορούσε να πραγματοποιηθεί μέσω αυτού του κονδυλίου.Όσον αφορά τα ποσά, η χορήγηση σε πιστώσεις πρέπει να περιοριστεί με ανώτατο όριο το 1 εκατ. Ecu, ώστε να είναι δυνατή η χρηματοδότηση 2 έως 3 μελετών, ερευνών και πρότυπων ενεργειών κάθε χρόνο, ενώ οι πραγματικές επενδύσεις σ' αυτό τον τομέα, συμπεριλαμβανομένων και αυτών που πραγματοποιούνται με τη συνεργασία των μη κυβερνητικών οργανισμών (ΜΚΟ), πρέπει να υλοποιηθούν μέσω της γενικής χρηματοδοτικής και τεχνικής συνεργασίας ή, ενδεχομένως μέσω του κονδυλίου συγχρηματοδότησης ΜΚΟ σύμφωνα με τους γενικούς όρους αυτού.